Prof. Ing. Jozef Majerčák, PhD.,
Fakulta prevádzky a ekonomiky dopravy a spojov
Žilinská univerzita v Žiline

Oponentský posudok
na doktorskú dizertačnú prácu Ing. Ludvíka Dvořáka,
s názvom „ Knowledge management a jeho vliv na kvalitu plánovacích a rozhodovacích procesů v automobilovém průmyslu“

Na základe listu predsedu komisie prof. Ing. Vlastimila Melichara,CSc., zo dňa 10.10.2014, č.j.dfj/1090/14, kde som bol menovaný oponentom doktorskej dizertačnej práce, študenta doktorského študijného programu Technika a technológie v dopravě a spojích v študijnom odbore Technologie a management v dopravě a telekomunikacich, predkladám oponentský posudok. 
Pre vypracovanie posudku som mal k dispozícii dizertačnú prácu, ktorá je vypracovaná na 109 stranách textu, vrátane  zoznamu tabuliek, obrázkov, skratiek zoznamu použitej literatúry, diel vlastnej publikačnej činnosti, zoznamu príloh. Práca je členená na úvod, 7 samostatných kapitol, záver, použitú literatúru, publikačnú a vedeckovýskumnú činnosť doktoranda, zoznam príloh, ktorých je počet 9 kusov. Zároveň som mal k dispozícií teze dizertačnej práce v českom aj anglickom jazyku.
Práca je usporiadaná v súlade s normou ČSN ISO 7144 „ Dokumentace - Formální úprava disertací a podobných dokumentů a podľa Směrnice Univerzity Pardubice č. 9/2012.

Aktuálnosť zvolenej témy dizertačnej práce

Uvedená dizertačná práca je v súčasnom období potrebného hľadania rezerv v nákladových procesoch logistických reťazcov prácou aktuálnou a prácou prinášajúcou návrhy na optimalizovanie logistických procesov. Jeho aktuálnosť je požiadavkou doby v trhovom procese.    

Zvolené metódy spracovania dizertačnej práce

Vhodným použitím vedeckých metód najmä v návrhovej časti práce doktoranda, ktoré sú prepracované mimoriadne podrobné a svedčia o jeho erudovanosti v tejto oblasti (aj vlastným praktickým pôsobením v takejto činnosti v praxi) mohol zvládnuť s primeraným inštrumentáriom základný cieľ práce a zvolené metódy sú vhodné a správne používané pri zbere informácií, ich triedení, analýze, syntéze ale aj v oblasti verifikácie dosiahnutých výsledkov i potrebnej diskusie k ním. Snaha o predstavenie svojich návrhov aj v oblasti aplikácie riešenia, ktorého použitie bolo deklarované v práci dopĺňa túto škálu nástrojov. 

Splnenie cieľa dizertačnej práce 

Z predloženej práce a jej formálnej úpravy je zrejme, že doktorand má praktické aj veľmi dobre teoretické znalosti, zručnosti a kompetencie so spracovávaním výskumnej práce v oblasti KM. Napriek tomu sa dostáva v niektorých častiach textu k novinárskemu spôsobu deklarácie skutočnosti, opretý najmä na pocitovú stránku verbálneho prejavu. V tomto type práce je tento štýl vyjadrovania neprípustný. 
Práca sa zameriava na znalosti zamestnancov, cieľom bolo preukázať alebo vyvrátiť priamy dopad systému znalostného riadenia, poskytovania znalosti zamestnancom podniku na znižovanie miery zmetkovitosti vo výrobe a zároveň k znižovaniu fluktuácie zamestnancov (str.58 práce).
Návrh vlastného modelu KM bol zostavený a vysvetlený na obr. 25. Tento model bol vytvorený z už existujúcich modelov KM. Je postavený na filozofii spoločnosti Faurecia s aplikáciou časti holistického modelu, modelu cyklu znalosti, SECI modelu a s upraveným hierarchickým modelom s aplikáciou cyklického modelu. Toto spojenie umožnilo sledovať túto vedeckú oblasť výskumu z iného uhla pohľadu s relevantnými výsledkami. Využitie FES+ systému je toho najlepším doložením výstupu. Návrh aplikácie rotácie práce zamestnancov, inštruktáži a systému priamej diskusie a koučovaním vhodným spôsobom podporili vedecké tézy práce.

Splnenie dosiahnutia výsledkov dizertačnej práce, definovanie nových poznatkov

Praktické prínosy dizertačnej práce vidím najmä na str. 89, kde autor deklaruje vývoj znižovaním zmetkovitosti, najmä obrázkami č. 31 a 32. Aplikácia v podstate každom výrobnom podniku KM inovovaný podľa návrhu doktoranda (neviem či aj v podniku služieb, preto prosím o stanovisko doktoranda) je jeho prínosom.
Medzi teoretické prínosy by sme mohli zaradiť procesne a systémové spojenie už známych modelov KM do tohto modelu a jeho implementáciu v podniku. Definovanie KPI je zrejme otázkou neustálej diskusie, ako ich definovať a verifikovať v procesoch. Prepojenie procesného riadenia a definovania KPI indikátorov v modeli považujem za vydarený spôsob spojenia procesu v modeli. 

Splnenie cieľa dizertačnej práce k výsledkom využitia v praxi a vede
	
Na základe vyššie uvedeného môžem konštatovať, že doktorand splnil hlavný cieľ dizertačnej práce a potvrdil aj obidve hypotézy.

I napriek tomuto konštatovaniu mám niekoľko pripomienok.  Kalkulačné vzorce na str. 95 investičných nákladov sú veľmi zjednodušené bez zohľadnenia napr. časovej hodnoty peňazí, odvodov, daní a pod. Tabuľka 12 ročne vyčíslenie nákladov a prínosov je značne idealizovaná a teda v kontexte práce nereálne, keďže boli sledované výsledky len pol roka. 
Navrhnutý model bol zavedený veľmi krátku dobu a preto jeho závery sú diskutabilné v oblasti efektivity. Nesporne je možné konštatovať, že navrhnutý model môže znamenať prínos pre podnik a v dvoch oblastiach vyhodnocovaný môže byť aj realistický. Výsledne hodnoty prezentované v tabuľkách 10 až 12 sú značne deformované veľmi krátkym časom validácie údajov. Preferovanie on-job-developmentu je podľa môjho názoru nadsadené. Nehovoriac o tom že doktorand nebral do úvahy širší socio-ekonomický aspekt globalizácie trhov.

Otázky na diskusiu pri obhajobe dizertačnej práce

1.	Vysvetlite základný rozdiel v definícii MZ a ZM.  Aký je v tom rozdiel? (str.13 práce)
2.	Prečo pre veľké nadnárodné spoločnosti je typický procesný model prístupu k riadeniu procesov? (str.49 práce.)
3.	V čom vidíte problémy  pri zavádzaní KM v podnikoch, kde najväčšie nedostatky sú na strane zamestnancov vo veľkých aj menších podnikoch?
4.	Na obr. 23 uvádzate rozpor s cieľom práce, kde v čase od 07/2013 do 12/2013 v spoločnosti riadeného spôsobom Faurecia nedošlo k poklesu zmetkovitosti vo výrobe. Prosím vysvetlite túto nezrovnalosť príčiny a následku.
5.	Na základe akých analýz ste stanovili 5% a 10% úspory vo vnútropodnikových procesov u oboch hypotéz dizertačnej práce?
6.	Ste toho názoru, že zavedenie KM v podniku spôsobilo zníženie zmetkovitosti a zníženie fluktuácie? Dokladujete to obrázkami č.31 a 32. Neuvažujete aj s inými faktormi, napr. súčasná globálna situácia v nezamestnanosti?

Odporúčanie pre členov komisie pre obhajobu dizertačnej práce
Na základe vyššie uvedeného konštatujem, že prácu odporúčam prijať k štátnej skúške na obhajobu a že dizertačná práca Ing. Ludvíka Dvořáka s názvom „Knowledge management a jeho vliv na kvalitu plánovacích a rozhodovacích procesů v automobilovém průmyslu“ splnila svoj hlavný cieľ a po úspešnej obhajobe môže mu byť udelený titul Ph.D.

V Žiline 3.11.2014
                     						Prof. Ing. Jozef Majerčák, PhD.
 								oponent